

Αρκαλοχώρι, 27/ 05 /2025

Προς: ΜΜΕ

**ΔΕΛΤΙΟ ΤΥΠΟΥ**

**Γραπτή δήλωση του Δημάρχου Μινώα Πεδιάδας Βασίλη Κεγκέρογλου για τους σχολιασμούς κυβερνητικών παραγόντων, σχετικά με τη διακοπή λειτουργίας για μια μέρα του Νηπιαγωγείου Καστελλίου, λόγω κρουσμάτων στρεπτόκοκκου**

«Απόλυτα θεσμική λειτουργία. Η αρμοδιότητα για τη προσωρινή διακοπή λειτουργίας των σχολείων Α/θμιας και Β/θμιας Εκπαίδευσης λόγω έκτακτων γεγονότων, έχει δοθεί στην Πρωτοβάθμια Αυτοδιοίκηση και για τις αποφάσεις λαμβάνονται υπόψιν, το γεγονός αυτό καθαυτό και οι επιπτώσεις του, τα πρωτόκολλα εφόσον έχουν εκπονηθεί, η γνώμη του σχετικού με το γεγονός, επιστημονικού φορέα και των συναρμόδιων φορέων περιφερειακού ή κεντρικού επιπέδου καθώς και οι τοπικές συνθήκες.

Η αρμοδιότητα προφανώς συνοδεύεται και από την ευθύνη είτε για τη διακοπή είτε για μη διακοπή αλλά κυρίως από την ευθύνη, απέναντι στα παιδιά και τους γονείς.

Τα γράφω σήμερα, δύο μέρες μετά το ερώτημα που τέθηκε την Κυριακή για το αν θα έπρεπε να κλείσουν σχολεία λόγω δύο διαφορετικών γεγονότων, της αφρικανικής σκόνης και των κρουσμάτων στρεπτόκοκκου στο Νηπιαγωγείο Καστελλίου.

Προκαταβολικά αναφέρω ότι στη διάρκεια της θητείας μας δεν έχουμε διακόψει τη λειτουργία κανενός σχολείου για κανένα λόγο και όποτε προέκυπταν ζητήματα, π.χ. χιονιάς, σε συνεργασία με την ΕΜΥ και τον Μετεωρολόγο του Α/Δ στο Καστέλλι, σταθμίζαμε την κατάσταση και τεκμηριώναμε την αρνητική στο κλείσιμο, απόφαση μας.

Για το θέμα της αφρικανικής σκόνης που προέκυψε το απόγευμα της Κυριακής, ενημερώσαμε ότι θα επικοινωνήσουμε με τις αρμόδιες υπηρεσίες και τους επιστημονικούς φορείς και θα αποφασίσουμε, όπως και κάναμε ανακοινώνοντας, ότι: *«Σύμφωνα με την ενημέρωση των αρμοδίων υπηρεσιών και των επιστημονικών φορέων, η συγκέντρωση των μικροσωματιδίων (σκόνης) βαίνει μειούμενη και σε συνδυασμό με την αλλαγή κατεύθυνσης του ανέμου η τάση αυτή θα ενισχυθεί.  
Συμπερασματικά: με βάση τα τωρινά στοιχεία και την πρόβλεψη για αύριο (σ.σ. Δευτέρα), δεν τεκμηριώνεται ανάγκη για κλείσιμο σχολείων*».

Για το θέμα του στρεπτόκοκκου στο Νηπιαγωγείο που προέκυψε επίσης Κυριακή απόγευμα, με τρία αρχικά κρούσματα και ένα ακόμη αργότερα, πριν πάρουμε οποιαδήποτε απόφαση, συνεργαστήκαμε με την Περιφερειακή Διεύθυνση Υγείας, τα Κέντρα Υγείας και μελετήσαμε το Πρωτόκολλο του ΕΟΔΥ.

Οι ενδεδειγμένες ενέργειες συνοπτικά μεταξύ άλλων, είναι καθαρισμός- απολύμανση με διάλυμα νερού με τέσσερα κουταλάκια γλυκού χλωρίνη, καλός αερισμός και σύσταση τα παιδιά και οι γονείς που έχουν συμπτώματα ή υποψία συμπτωμάτων να απευθυνθούν χωρίς καθυστέρηση στον παιδίατρο ή σε μονάδα υγείας.

Παραθέτω την ανακοίνωση μας: «*Μετά τα θετικά τεστ σε 3 παιδιά του Νηπιαγωγείου Καστελλίου, το Νηπιαγωγείο Καστελλίου αύριο Δευτέρα(26/5) θα παραμείνει κλειστό για προληπτικούς λόγους και για να γίνουν οι απαραίτητες απολυμάνσεις. Οι γονείς των παιδιών που υποβλήθηκαν σε τεστ ή θα υποβληθούν σε τεστ σε φαρμακείο ή έχουν συμπτώματα πρέπει να απευθυνθούν άμεσα σε παιδίατρο ή Μονάδα Υγείας. Ήδη έχουμε ενημερώσει προφορικά, τη Διεύθυνση Πρωτοβάθμιας Εκπαίδευσης, τη Διεύθυνση Δημόσιας Υγείας της Περιφέρειας και τα Κέντρα Υγείας*».

Και ερωτώ, τους καρεκλοκένταυρους των Αθηνών:

1. Ισχύουν ή δεν ισχύουν τα πρωτόκολλα τους;;

Αν όχι, ας τα αλλάξουν.

1. Ο καλός αερισμός που συστήνουν θα γινόταν με την αφρικανική σκόνη την Κυριακή το βράδυ, με την μειούμενη μεν αλλά μεγάλη ακόμη συγκέντρωση σε μικροσωματίδια ή τη Δευτέρα το πρωί με τα που θα καθάριζε η ατμόσφαιρα όπως και έγινε αλλά με κάποιες ώρες καθυστέρηση;;

Και μέχρι τότε τα παιδιά του νηπιαγωγείου θα περίμεναν στον προαύλιο χώρο χωρίς στέγαστρα με ενδεχόμενη λασποβροχή;

1. Ο καλός καθαρισμός- απολύμανση με τον υποδεικνυόμενο τρόπο πότε ακριβώς θα γινόταν;
2. Τη Δευτέρα τα παιδιά θα πήγαιναν στο νηπιαγωγείο ή στο γιατρό;;

Αν η κυβέρνηση κρίνει ότι πρέπει να πάρει στα χέρια της αυτήν την αρμοδιότητα, ας το κάνει. Άλλωστε τα τελευταία χρόνια έχει επανασυγκεντρώσει «εις τας Αθήνας» πολλές και ουσιαστικές αρμοδιότητες των Δήμων. Εμείς πάντως, είμαστε αποφασισμένοι να ασκούμε τις αρμοδιότητες που έχουμε, πάντα με σεβασμό στους νόμους, την κοινωνία και τους δημότες μας. Έχουμε απόλυτα θεσμική λειτουργία και θα τη διαφυλάξουμε».